runetrust/blame-folketinget-dk huggingface dataset:
Sikandar Siddique (UFG), 2020-12-01:
Men helt konkret vil jeg spørge om en ting, for at vi kan få noget ud af den forespørgselsdebat i aften – for hr. Rasmus Stoklund svarede nemlig ikke på spørgsmålet: Vil regeringen i det mindste sørge for, at vi får isolerede beboelsescontainere til Lesbos, så folk ikke fryser ihjel her om vinteren?
Peder Sass (S), 2003-04-03:
Det andet, jeg vil sige til fru Ester Larsen, er, at ifølge de undersøgelser, vi har foretaget omkring teaterabonnementsordningen for perioden 1997-98 og frem til perioden 2001-2002 er der sket en udhuling af teaterabonnementsordninger samlet svarende til et beløb på 22,5 mio. kr. Med en omlægning af teaterabonnementsordningen til en mere fleksibel teaterabonnementsordning håber vi på, at vi i fællesskab kan finde frem til en ordning, som ikke fremover vil blive udhulet, så man kan sikre, at der fortsat er de samme midler og samme muligheder for, at hele befolkningen kan komme i teatret til en fornuftig pris.
Aaja Chemnitz (IA), 2025-10-09:
Jeg kunne godt tænke mig at spørge ordføreren ind til det her med debatten om forsvarsområdet, for man kan sige, at i en tid, hvor alt går godt, kan det godt være nemt at stå i egen ret, og det ønsker vi sådan set også, også fra Grønlands side, men når tingene er svære, særlig når man ser en usikker verden, er det rigtig vigtigt, at man også har et godt samarbejde med Danmark på forsvarsområdet.
Nikolaj Villumsen (EL), 2014-05-13:
Både Venstre og Socialdemokraterne er umiddelbart positive over for dansk deltagelse, men man kan sjovt nok bare ikke tage stilling til spørgsmålet, og man kan slet heller ikke love danskerne en folkeafstemning, og man kan ikke tage stilling, inden danskerne skal stemme til EU-valget den 25. maj.
Søren Egge Rasmussen (EL), 2020-10-22:
Når vi snakker havvindmøller, er der nogle, der har en idé om, at vi skal have samtlige møller ud på havet, men med det, der ligger her, er det sådan set skitseret, at der er en statslig udgift på mellem 3,7 mia. kr. og 6,5 mia. kr. på det, og så står vi over for, at vi faktisk har nogle landvindmølleprojekter og nogle solcelleprojekter på land, der bevæger sig i retning af et støttebehov på 0 kr., og hvor vi jo afprøver det i de teknologineutrale udbud.
Frederik Bloch Münster (KF), 2026-01-29:
Hvis jeg var hr. Anders Kronborg, ville jeg være mere bekymret for det alternativ, der er til f.eks. en potentiel blå regering, for der ser vi ind i, at Socialdemokratiet og hr. Anders Kronborgs parti skal prøve at føre udlændingepolitik sammen med partier, der ønsker at give folk statsborgerskab i 18-årsfødselsdagsgave, og som ønsker at slække på alle mulige krav, både på det ene, det andet og det tredje.
Kim Behnke (UP), 2001-10-11:
Jeg synes faktisk, et dansk murstenshus med cementmørtel mellem stenene er ganske smukt og en del af vores danske kulturarv, som man nu søger at begrænse med foreløbig 1 pct. Men når først en afgift er indført, ved vi jo godt, hvad der kan ske fremover.
Karina Adsbøl (DF), 2014-05-07:
Ministeren for børn, ligestilling, integration og sociale forhold siger, at det er tegn på kommunalt selvstyre, og beskæftigelsesministeren siger om beskæftigelseslovgivningen, at det da er fuldstændig mærkværdigt, at kommunerne kan vurdere så vidt forskelligt.
Ole M. Nielsen (KRF), 1999-10-14:
Så skal det nok passe, at der er 20 pct., der har nogle høje indkomster, og som måske endda alligevel kommer i den situation, at de kommer til at udnytte dagpengesystemet - sådan er verden jo også - men det er bare ikke dem, der tæller noget, det er ikke det, der betyder noget.
Keld Albrechtsen (EL), 2000-03-01:
Jeg havde jo også på fornemmelsen, at statsministeren ikke ville svare klart i dag, og derfor har jeg indleveret et spørgsmål til spørgetiden om 14 dage - den 15. marts bliver det, så vidt jeg lige kan overskue kalenderen - og jeg vil spørge: Vil statsministeren så give et endeligt svar dér på spørgsmålet, om der bliver en folkeafstemning, inden den nye folketingssamling åbner i begyndelsen af oktober?
Karsten Hønge (SF), 2020-05-07:
Her får vi altså udstillet et fagforbund, 3F, som bøllerne i samme sammenhæng, som vi behandler et lovforslag, hvor vi netop bliver præsenteret for det ene eksempel efter det andet på, at arbejdsgiverne benhårdt udnytter underkuede, underbetalte arbejdere fra Ukraine, Kasakhstan, Usbekistan og Filippinerne – og alligevel vælger Nye Borgerlige at sige, at det er 3F, der er bøllerne, altså mens vi overalt kan læse, hvordan folk bliver tvunget til at arbejde under nærmest slavelignende forhold.
Søren Pind (V), 2016-01-13:
Men det, der i hvert fald er essensen, er, at der er helt faste regler for, hvornår EU-Domstolen skal høres i forbindelse med sager, hvor der opstår tvivl om EU-retten, og jeg har ikke grund til at tro andet, end at det beror på en grundig vurdering, når man i denne sag står i en situation, hvor der indgår overvejelser, om man skal afvente de EU-retlige spørgsmål, som bliver rejst i forhold til Ubers forretningsmodel.
Martin Lidegaard (RV), 2012-11-20:
I foråret blev det, som det er fremgået, klart, at den hidtidige praksis for tildeling af forsyningspligtbevillinger ikke længere opfylder EU-lovens krav om gennemsigtighed og ikkediskrimination, og den praksis kan vi desværre ikke ændre, uden at den lovgivningsmæssige ramme også bliver ændret.
Line Barfod (EL), 2002-01-17:
Dahl, om Dansk Folkeparti støtter regeringens forslag om at skære ned på overførselsindkomsterne til nogle af dem, der i forvejen har lave indkomster, herunder forslaget om at indføre halve dagpenge for unge mellem 25 og 30 år. Samtidig vil jeg gerne henvise til, at hr. Kristian Thulesen Dahl talte om, at Dansk Folkeparti går ind for den skattefinansierede model i forhold til velfærdssamfundet.
Morten Østergaard (RV), 2009-05-13:
Derfor tror vi, at det, der skal til, er det, som vi i fællesskab fra oppositionens side foreslog for nogle timer siden i forespørgselsdebatten, nemlig en samlet helhedsorienteret indsats, hvor vi i fællesskab med kommunerne og de almene boligselskaber får løst den her opgave, så vi i 2015 ikke har udsatte boligområder, der skal løse og trække alt for stort socialt læs.
Sophie Hæstorp Andersen (S), 2010-04-15:
Vil man trykke justitsministeren på maven den 1. juli og eventuelt komme med et mistillidsvotum, hvis det er sådan, at der stadig væk ikke er nok ungdomssanktioner, ikke er nok ungdomsinstitutionspladser til de her unge mennesker, og at de derfor vil blive sendt i fængsel?
Nanna Høyrup (ALT), 2023-05-10:
Min oplevelse er, at de her fællesskaber med forældre, der passer børn sammen – bl.a. har vi i min kommune, Halsnæs, selv startet noget, der hedder Halsnæs Legegruppe – er bredt funderet fagligt og uddannelsesmæssigt og engageret i lokalsamfundet.
Astrid Krag (SF), 2010-04-19:
Og der synes jeg jo at behandlingen af det lovkompleks, vi behandler i dag – den såkaldte udlændingepakke – viser, at hr. Jesper Langballe har ret i, at nogle gange lever politikerne ikke op til det ansvar, de har; så er de ikke ydmyge nok over for deres opgave.
Jakob Ellemann-Jensen (V), 2014-11-21:
Beslutningsforslaget her, B 24, bør kunne overbevise selv de mest såkaldt skeptiske EU-politikere om, at det ikke er alt, der kommer – i gåseøjne – nede fra Bruxelles, der er forfærdeligt, for med vedtagelsen af B 24 kan Danmark se frem til en årlig rabat på vores kontingent på 1 mia. kr.
Zenia Stampe (RV), 2023-04-20:
Altså, først bliver jeg nødt til at minde Liberal Alliances ordfører om, at det var under Liberal Alliances kulturminister, Mette Bock, at der kørte en grønthøster igennem kulturlandskabet og pressede kulturlivet i en grad, der gjorde, at coronakrisen ramte ekstra alvorligt.
Bjørn Elmquist (RV), 1997-10-22:
Vil socialministeren arbejde for, at man bruger det program, der hedder »cognitive skills«, som man bruger i kriminalforsorgen, og som er kopieret efter den canadiske ordning, hvor man lærer disse unge, der ofte er meget voldelige og måske også spontane, at styre sig selv ved at lave nogle rollespil, hvorigennem man får dem til pr. rygmarv til sidst at have nogle helt andre reaktioner end at slå på tæven?
Lene Espersen (KF), 2007-01-23:
En del af transportforordningen går jo netop på, at der skal stilles uddannelseskrav, så en oplagt mulighed ville være, at når uddannelseskravene slår igennem i praksis, kobles den betingede frakendelse op på, at man skal tage noget af uddannelsen igen og få frisket teorien op, altså hvilke regler man skal overholde.
Sandy Brinck (S), 2002-11-06:
Jeg må sige til ministeren, at deltagerlisten er faktisk væsentlig, idet ministeren selv i sit første svar understregede, at den deltagerliste var blevet løbende undersøgt, i og med at det er den undersøgelse, som udenrigsministeren og hele regeringen jo henholder sig til, når man udtaler sig skråsikkert.
Ulla Tørnæs (V), 2010-06-16:
Så var der de 15 mia. kr., som fagbevægelsen vistnok havde lovet at hjælpe vennerne i Socialdemokratiet og Socialistisk Folkeparti med at finde, men pludselig – med et knips med fingrene – forsvandt de 15 mia. kr. og blev til 11 mia. kr.
Christian Langballe (DF), 2013-11-27:
I debatten om den her unge digter har der været noget, som jeg har syntes har været meget tankevækkende, og det er, at de folk, som er blevet mest forargede over, hvad digteren har sagt, er islamister, som vil knægte ytringsfriheden, og som simpelt hen mener, at man ikke kan tillade sig at kritisere islam på den måde, som digteren har gjort.
Marianne Jelved (RV), 2004-12-15:
Derfor er det selvfølgelig dybt, dybt bekymrende, at det åbenbart har været nødvendigt for Venstre, De Konservative og Dansk Folkeparti, som jo sidder på det herskende flertal, at udvikle en lovgivning på en række områder og en forvaltning af de samme områder, som i dag kritiseres skarpt af internationale organisationer, senest af FN-komiteen i Genève.
Dorte Bennedsen (S), 1998-12-10:
På den baggrund må det mildt sagt vække undren, at Dansk Folkeparti i dette efterår er gået ud i en kampagne om vold med argumenter om, at voldskriminaliteten er stigende, at det er farligt at færdes på gaden osv., osv. Når man lytter til Dansk Folkepartis kampagne, er der noget, der tyder på, at partiet er blevet komplet argumentresistent, at det er fuldstændig uinteresserede i, hvorledes tingene faktisk forholder sig, og at det derfor ikke beskæftiger sig med de oplysninger, det har fået, bl.a. fra politiets store voldsundersøgelse. Det virker, som om partiet mod bedre vidende - og det må være mod bedre vidende i hvert fald, hvis man har læst det materiale, man har fået til rådighed - og ved brug af urigtige oplysninger ønsker at piske en stemning op i befolkningen i en forvrænget fremstilling af virkeligheden.
Alex Vanopslagh (LA), 2021-10-07:
Altså, jo mere lige vi bliver, jo mere frie vi bliver, i desto højere grad vil mænd og kvinder træffe forskellige livsvalg, fordi de er frie til at gøre det, de nu engang har lyst til, og det har den ret simple forklaring, at mænd og kvinder gennemsnitligt set er forskellige.
Aage Frandsen (SF), 1999-11-12:
Det forslag, vi har her, er jo mindre vidtgående, og derfor må man jo så spørge Venstres og Det Konservative Folkepartis ordførere: Var det de oprindelige ideer, som lå i rapporterne, som man var optaget af, som jo virkelig tog udgangspunkt i de miljømæssige hensyn?
Lars Løkke Rasmussen (V), 2009-11-11:
Det, der er vores opgave, er at minimere de menneskelige omkostninger ved at føre en offensiv politik, samtidig med at vi tager det, der bør være et politisk lederskabs ansvar, nemlig at vi også tænker hen over næste valg, at vi tænker på, at der, når vi kommer fri af krisen, altså også er nogen, der er nødt til at forholde sig til de budgetunderskud, vi har oparbejdet i mellemtiden.
Eva Kjer Hansen (V), 2007-05-10:
Det, forslaget gør, er jo at øge den offentlige støtte til opførelse af almene boliger, for uanset om støtten gives som grundkapital, som støtte til afdrag på lån eller ved at kommunen mister en indtægt ved at sælge byggegrunde til under markedspris, er der jo tale om offentlig støtte.
Hans Kristian Skibby (DF), 2010-11-30:
Med de kommentarer kan vi støtte lovforslaget og ændringerne, men ligesom Socialdemokraternes ordfører, hr. Thomas Jensen, ser vi frem til at kunne stille nogle spørgsmål i udvalgsarbejdet, så vi er sikre på, at folk bliver kompenseret for de økonomiske skattebyrder, som de uretmæssigt er blevet opkrævet siden 2005.
Dorte Bennedsen (S), 1999-04-29:
et forslag, som otte af Folketingets 10 partier stod bag - Dansk Folkeparti og Fremskridtspartiet var ikke med - og så var det jo naturligt for de otte partier at gå sammen og sige: Hvordan udmønter vi dette forslag til vedtagelse i et regelsæt?
Søren Pape Poulsen (KF), 2018-01-24:
Herudover har jeg taget initiativ til at igangsætte et arbejde, som skal begynde med at undersøge kommunernes behov for at foretage tv-overvågning, og i den forbindelse har Justitsministeriet anmodet Kommunernes Landsforening om at foretage en undersøgelse af kommunernes behov for tv-overvågning.
Kristian Thulesen Dahl (DF), 2012-05-09:
I takt med at alle mulige historier er dukket op om, hvem der nu skal betale, om det er boligskatten, der skal hæves, eller om det er arveafgiften, der skal hæves, eller om man vil begynde at gøre brug af fremrykket pensionsbeskatning eller lignende, breder utrygheden sig.
Anders Fogh Rasmussen (V), 2002-04-17:
Jeg vil opholde mig ved, at ifølge referatet, jeg står med her, så deltog i denne partikongres pressechefer for den tidligere regerings ministre, Kirsten Boel fra Sundhedsministeriet, Morten Bøje fra Udenrigsministeriet og Per Rystrøm fra Socialministeriet. Mener fru Mette Frederiksen, at det var odiøst?
Bjarne Laustsen (S), 2006-11-29:
Men jeg vil godt understrege, at det er vigtigt, at vi skelner mellem på den ene side arbejdstagere fra EU-8, der ansættes i danske virksomheder, og på den anden side ansatte, der arbejder for en udenlandsk virksomhed i Danmark som led i en levering af en tjenesteydelse.
Lars Løkke Rasmussen (V), 2004-01-22:
Jeg har næsten heller ikke fantasi til at forestille mig, at man kunne komme med noget andet forslag, som jeg heller ikke ville have sympati for, altså ethvert forslag, der går ud på at give folk noget mere tilskud med henblik på at fremme deres sundhed, er jo som udgangspunkt enormt sympatisk.
Rasmus Prehn (S), 2007-02-07:
Det er klart, at der ikke er nogen, der har nogen som helst idé om, hvem der vinder udbuddet, og jeg er meget betænkelig ved at skulle prøve at oplyse de tal – ud over at jeg ikke nødvendigvis har dem – fordi jeg mener, at det vil kunne give dem, der nu byder, en mulighed for at se DSB i kortene, kort før de skal byde, og det synes jeg ikke er fair over for DSB.
Per Clausen (EL), 2009-03-25:
Så er mit stilfærdige spørgsmål til ministeren: Hvad ville forhindre, at man med en tilsvarende økonomisk indsats kunne opnå det samme resultat med hensyn til at få mennesker gennem behandlingssystemet, hvis man målrettet var gået efter en udbygning og effektivisering af det offentlige sygehusvæsen?
Ane Halsboe-Jørgensen (S), 2025-04-23:
Til sidst vil jeg bare sige, at ud over at bestyrelsen har et ansvar, vil jeg også bemærke, at hvis der er yderligere spørgsmål til ATP's omkostninger, er der også den mulighed, at vi kan få ATP til simpelt hen at komme og gennemgå forretningen og kaste mere lys over de spørgsmål, der skulle være, og baggrunden for udviklingen, både i afkast og i omkostninger.
Christian Rabjerg Madsen (S), 2015-10-22:
Det gjaldt – i hvert fald inden valget – den offentlige vækst, og det gjaldt også spørgsmålet omkring udflytning af statslige arbejdspladser, hvor Dansk Folkeparti vanen tro kastede et meget højt antal styrelser i puljen over arbejdspladser, der skulle flyttes ud.
Søren Pind (V), 2016-11-17:
Der er en uafhængig kontrolinstans i øvrigt, og det, jeg vil sige om det her, er, at her er altså en uenighed om en lovfortolkning, og den forelægger jeg så for de folkevalgte og spørger om deres mening, og det lader sådan set til, at der er rimelig tyngde bag at få en retstilstand, hvor man på den ene side har et hensyn til retssikkerheden, hvor der på et tidspunkt sker en sletning af de her informationer, men hvor man på den anden side ikke lægger PET's operative kapacitet fladt ned.
Steffen Larsen (LA), 2025-05-07:
Sihaam blev sendt på genopdragelsesrejse til Somalia ligesom hendes mor før hende havde været, men Sihaam endte med at tage sit liv i sine egne hænder og bryde med den islamiske kulturelle undertrykkelse, som hun ellers havde levet under, og som også havde medført, at hun blev sendt på genopdragelsesrejse.
Karen Hækkerup (S), 2012-03-21:
Det kan jo i hvert fald understrege, at jeg måske ikke har været tydelig nok i min kommunikation, og det kan jeg så kun være rigtig ærgerlig over, for jeg har aldrig nogen sinde ønsket at give nogen det indtryk, at man skulle til at betale for at få behandlet sit handicappede barn.
Simon Emil Ammitzbøll (LA), 2013-03-15:
Er det Venstres ambition, at man skal fortsætte den stigningstakt og poste endnu flere penge i Danmarks Radio år for år, også når den her medieaftale er slut, eller kunne Venstre forestille sig, at man skulle til at gå den anden vej, så man postede færre penge i Danmarks Radio fremadrettet?
Pernille Vermund (LA), 2025-03-25:
Det er, fordi vi trods alt mener, at et forbud også vil ramme de brugere af nikotinposer, som er glade for at bruge nikotinposerne frem for andre nikotinprodukter, og som godt kan finde ud af at opføre sig civiliseret og smide deres skrald i skraldespanden.
Rasmus Prehn (S), 2012-12-13:
Derudover kunne jeg også forestille mig en anden situation, hvor man simpelt hen ikke får kørt den her tur med en erfaren bilist, og så venter man bare, til man er 18 år, hvorefter man så kan køre, og så er der altså gået lang tid, fra man erhvervede kørekortet, til man kommer i gang med at køre.
Mette Frederiksen (S), 2025-05-06:
På vanlig vis vil jeg gerne slå et slag for alle de kvinder, som sjældent kommer ind i ligestillingsdebatten, nemlig de kvinder med etnisk minoritetsbaggrund, der er derhjemme – nogle steder bag lås og slå, andre steder bag persienner – og som ikke engang har et arbejde, som ikke får sparet op til deres pension, som ikke taler det danske sprog, og som måske ikke engang får lov til at gå ned at stemme, hvis de ellers har stemmeret.
Søren Kolstrup (EL), 2001-05-21:
Jespersen for ikke at føre klar tale, men gerne ifølge mine begreber en særdeles afmægtig tale. Til Venstres ordfører kan man jo sige, at der ligger en dyb forskel, fordi man ikke vil tage den faktiske kortlægning ad notam, som har fundet sted i Danmark.
Lars Barfoed (KF), 2010-05-20:
Man havde imidlertid opgivet tanken, bl.a. fordi langt det meste af det arbejde, som foregår i de lokale partiafdelinger, sker på et frivilligt, ulønnet grundlag, så det ikke ville forekomme rimeligt at stille krav om en særlig lovfæstet regnskabspligt for de lokale afdelinger.
Magnus Heunicke (S), 2020-05-13:
Vi har i regeringen offentliggjort arbejdet med at udvikle en sådan app, og i og med at vi er mange i Danmark, der har iPhone, er teknologien fra Apple og Google central her, og de har annonceret, at de arbejder med at udvikle en teknologi, der kan understøtte decentral dataopbevaring til smitteopsporing.
René Christensen (DF), 2021-04-27:
Vi tror jo også på, at vi på et tidspunkt får elbiler og for den sags skyld brintbiler, for elbiler og brintbiler er nok det, der er mest realistisk vi får nu, også når nettet er udbygget og bilerne er blevet bedre og man kan køre længere i sin elbil, og det tror vi sådan set kommer til at ske inden for de næste 10 år, og så vil det sikkert være et konkurrencedygtigt produkt, og så tror jeg også, danskerne vil vælge det til.
Jann Sjursen (KRF), 2003-09-09:
Vi håber, at regeringen vil være med til at tage et sådant skridt, eller at partier i Folketinget vil være det, sådan at vi får taget hul på den diskussion, som vi mener er vigtig for børnefamilierne, om, hvordan man får givet forældre mulighed for at tilbringe mere tid sammen med deres børn og få skabt bedre sammenhæng mellem familieliv og arbejdsliv. Et andet forslag er, at vi gerne vil have forbedret kvaliteten i de offentlige pasningstilbud. Det gælder ikke kun de fysiske rammer, men også de normeringer, der gælder for pædagoger i vores daginstitutioner.
Rune Lund (EL), 2007-05-03:
Det er jo også derfor, at det at gå foran, og det kan godt være i alliance med Sverige og Norge og Holland, som jo også er inde på de her tanker om et forbud mod de her meget farlige kemikalier, kan kombineres med det at kæmpe for høje internationale minimumsstandarder, samtidig med at de enkelte lande har retten til at gå videre og indføre skrappere regler end dem, der gælder i EU.
Marianne Jelved (RV), 2005-10-06:
Dernæst vil jeg sige, at den udlændingepolitik og den administration af udlændingepolitikken, der føres, vil i det øjeblik, der er et flertal, hvor Det Radikale Venstre har afgørende indflydelse, blive udsat for en meget gennemgribende undersøgelse.
Karen Jespersen (V), 2008-01-09:
Ja, det skulle jo lige være bortset fra dem, der er brugere af ældreområdet, for det fremgår jo af de brugerundersøgelser, der bliver lavet, at der faktisk er en tårnhøj og stigende tilfredshed med den service og hjælp, man får på ældreområdet, og i øvrigt vil jeg da også sige, at der for nylig er kommet en OECD-rapport, der viser, at Danmark uden sidestykke - sådan husker jeg tallene her på stående fod - er det land, der ligger i spidsen med hensyn til omfanget af den hjælp, man yder ældre.
Morten Messerschmidt (DF), 2025-03-13:
Altså, jeg synes jo ikke, at man sådan, hvis man kigger rundt i Østeuropa, kan få øje på, at retssamfundene og korruptionsbekæmpelsen osv. i hverken Rusland, Tyrkiet, Armenien eller Georgien er blevet nævneværdigt forbedret, ved at de har været medlemmer af konventionen i endog ganske lang tid.
Gitte Lillelund Bech (V), 2001-03-28:
Vi vil så også sige, at med hensyn til folkeskolerne og hvad der sker i den danske folkeskole, så pågår der utallige diskussioner, og det har der gjort siden, ja, faktisk siden 1904 har der i hvert fald i forligskredsen pågået en diskussion om, hvad der skulle ske med den danske folkeskole.
Peter Kofod (DF), 2025-02-04:
Tak for det, og tak til Enhedslisten for at fremsætte det her beslutningsforslag, som har et meget sympatisk sigte, nemlig hvordan vi kan reducere brugen af antibiotika og deraf jo forsøge at forhindre antibiotikaresistens først hos pattegrise – de bliver jo senere til det kød, vi spiser – og dermed også reducere antibiotikaresistens hos os mennesker, som sætter stor pris på at spise netop grisen.
Karen Hækkerup (S), 2005-03-15:
Om statsforvaltningerne bliver en succes, vil vi måle ud fra to simple succeskriterier: at vi undgår, at statsforvaltningerne bliver gennemgangssteder for nyuddannede, så ekspertisen bliver en mangelvare, og dernæst at borgerne kan blive lige så godt betjent, på trods af at de nuværende statsamter lukker.
Jørgen Estrup (RV), 1998-06-25:
Det tror jeg trods alt er noget, som konservative vælgere gerne vil høre lidt mere om, og derfor skal der lidt mere til end de ord, som jeg hørte her fra talerstolen, som nærmest var besværgende, for at overbevise mig om, at ikke bare svæver hr. Jacob Haugaards ånd herinde, men faktisk vokser hans ideer også aldeles udmærket i Det Konservative Folkeparti.
Søren Søndergaard (EL), 2004-11-23:
Er hr. Bent Bøgsted ikke lidt nervøs for, at der dermed er skabt et hul, hvor lige præcis arbejdstempoet og den store betydning, det har – det er vi enige om, det er jeg glad for – ikke bliver vægtet nok, når vi skal snakke om forebyggelse i forhold til fremtidige situationer?
Jacob Jensen (V), 2020-03-11:
Det er blot for at give et eksempel på, at oversvømmelserne altså ikke er noget, der går ud over nogle få landmænd, selv om det selvfølgelig kan være slemt nok; det er noget, som virkelig berører os alle som samfund, og vi bliver derfor også efter vores vurdering nødt til at handle på det og ikke kun – med al respekt for det i øvrigt – skubbe lidt på og tale om det i en sammenhæng med klimatilpasninger, der har et længere sigte, måske 10 år eller mere, når vandet er derude nu.